Papersnake/gushiwen huggingface dataset:
登南蓬山
区大伦（明代）

晨登蓬莱山，命我二三友。怀抱各清旷，稍厌从棼纠。

理策即嵚岑，延眺极原薮。凉风荡衣裳，层峦映左右。

西岭翠千重，东山亘长阜。齐云迥造天，回薄出南斗。

江流浩渟泓，横岛障倾溜。洲渚跃波来，迅势若奔走。

远浦网轻烟，前村荫疏柳。对景每自得，俯仰但搔首。

岭云与溪月，一一供吾有。未知宇宙间，此乐可尽否。

还顾望霞圃，咏归及樵叟。诘旦亦复然，兹游长负不。
夏日观农
尤概（宋代）

行行旷野间，田家功正甫。
老农谓予言，此中情难数。
焦枯虑连谓，阴损虑积雨。
插莳复耕耘，酷日无从拒。
岂不爱四肢，望岁忘其苦。
但愿庆丰年，得给人三鬴。
蝶恋花·潋滟长波迎鷁首
晁端礼（宋代）

潋滟长波迎鷁首。雨淡烟轻，过了清明候。岸草汀花浑似旧。行人只是添清瘦。沈水香消罗袂透。双橹声中，午梦初惊後。枕上懵腾犹病酒。卷帘数尽长堤柳。
舟中咏落景余清晖轻桡弄溪渚之句盖孟浩然耶
陆游（宋代）

溪行已清秋，还舍尚残暑。
天公为解围，帘栊过疏雨。
青蔬喜小摘，红粒亦新杵。
一饱坐北轩，苹花泣烟渚。
四景
朱瞻基（明代）

水影虚涵一镜中，晴光摇荡暖云红。
小桃花重初经雨，弱柳丝柔屡舞风。
暑雨初过爽气清，玉波荡漾画桥平。
穿帘小燕双双好，泛水闲鸥个个轻。
新秋凉露湿荷丛，不断清香逐晓风。
满目秾华春意在，晚霞澄锦照芙蓉。
池头六出花飞遍，池水无波冻欲平。
一望玻璃三百顷，好山西北玉为屏。
赠窦蔡二记室入蜀
陈政（唐代）

昆山积良宝，大厦构众材。马卿委官去，邹子背淮来。

风流信多美，朝夕豫平台。逸翮独不群，清才复遒上。

六辅昔推名，二江今振响。英华虽外发，磨琢终内朗。

四海奋羽仪，清风久播驰。沈郁林难厕，青山翻易阻。

回首望烟霞，谁知慕俦侣。飘然不系舟，为情自可求。

若奉西园夜，浩想北园愁。无因逐萍藻，从尔泛清流。
下水府
崔敦礼（宋代）

钟山崒兮江之湄，药为祀辛夷祠。
神乘白马兮执素羽，朝与日出兮莫云归。
噫嗟兮明神，烈烈兮用光。
生科疾盗兮奋不顾死，死焉助顺兮赫然发灵。
湛清尊兮明水，扬玉桴兮扣雷鼓。
扣鼓兮如何，我欲言兮泪滂沱。
懭有妖兮蟠中土，杂蘅皋兮秽兰宇。
豺豕兮人居，猰兮室庐。
愿神我福兮我祥，举长矢兮射天狼。
使河洛兮回波，令岱华兮还光。
山苍苍兮水汤汤，神之威兮俨不忘。
刳肝为辞兮沥血，陈神之听兮闻不闻。
次韵思聪
韩驹（宋代）

欲问琴聪水镜篇，朅来端为著幽禅。五更下马呼残梦，数面成亲似宿缘。

伏脑怜君有犀骨，腾身笑我不鸢肩。白头奔走襄阳道，空诵新诗忆浩然。
以予与斯远倡酬诗一卷寄钱伯同运使郎中二首
赵蕃（宋代）

公作广信牧，我为辰阳掾。
长沙趣归程，临汝甫再见。
我今华岳趣，公乘江东传。
虽能递尺书，未易重会面。
钱晁固世亲，贵贱宁异眷。
复此候寒温，因之致诗卷。
和戚秋涧遗诗
卫宗武（宋代）

登金步玉信无缘，二十年来喜服田。
肯羡鸣春为候鸟，自甘饮露作寒蝉。
嗜閒倦举吟风笔，叹老贫无钓月船。
但得有钱供客醉，绝胜名字挂凌烟。
月底修箫谱 自题月底修箫图
沈蕊（清代）

玉绳低，星影堕，淡月正窥户。凤管初调，重理旧时谱。

何须檀板金樽，酒边花外，尽占断、碧梧深处。

滴珠露，浑忘似水新凉，莲漏听频数。减字偷声，相共砌蛩语。

几番拍遍阑干，秋情无限，写不尽、怨商愁羽。
用前韵寄洪驹父
王铚（宋代）

共临寒水别，独趋暮春归。
万事风前烛，百年梭过机。
应寻骑鹤客，重咏落霞飞。
林叶终何补，京尘化旧衣。
点绛唇
曹组（宋代）

一片南云，定知来做巫山雨。歌声才度。只向风中住。

恼乱襄王，声限牵情处。长天暮。又还飞去。目断阳台路。
代人上师垣生辰三首 其二
仲并（宋代）

天寒岁律今峥嵘，御街钟鼓天初明。近臣日报君颜喜，问寝慈宁圣主情。

万年泄泄融融乐，此事无与凡公卿。父老问某何臻此，天子用孝公用诚。

向来瞻云一万里，雁书不到江南城。初决和戎盖公策，来归驺驭人欢迎。

九重日奉天下养，禁苑蟠桃春自生。当时若用他人说，至今未见风尘清。

前代功臣岂不有，未有彷佛公勋名。封人考叔陋筹策，区区但舍君之羹。
金刚随机无尽颂 其八 善现起请分第二
释印肃（宋代）

千古意分明，万国贺升平。昨夜泥牛吼，今早木鸡鸣。
碧沼即事
释善珍（宋代）

看书多事置书休，收敛胸怀入倚楼。
送尽归鸿檐日晚，败荷疎柳一池秋。
销印
释智愚（宋代）

铁鞋无底饱风霜，岁晚归来卧石休。
一对眼睛乌律律，半随云影挂寒堂。
榆钱
彭汝砺（宋代）

林外溪头榆荚钱，风吹个个一般圆。浑疑萍叶轻分去，恰似苔花碎接连。
集句拟刘文纲少参悼亡 其三十三
朱诚泳（明代）

音容无复见当时，花落深春莺亦悲。今日不堪生死别，相思无路莫相思。
悼目青却寄社中
释函是（明代）

忽闻高士讣，未免一长嗟。白社人难再，青山日易斜。

此生如可托，何事欲离家。飒飒秋风起，应怜两鬓华。
月底修箫谱（寓祝英台近乙未之秋高邮朱使君钱塘北关舟中）
张辑（宋代）

客西湖，听夜雨。更向别离处。小小船窗，香雪照尊俎。断肠一曲秋风，行云不语。总写入、征鸿无数。

认眉妩。唤醒岩壑风流，丹砂有奇趣。羞杀秦郎，淮海谩千古。要看自作新词，双鸾飞舞。趁月底、重修箫谱。
次韵竹窗兄
陈著（宋代）

独立南山岭，傲视氛翳表。虬枝结成盖，寄托纷蔓茑。

风霜受变足，万古为一晓。日日当户门，苍翠浓可抱。
除夕行徐左使逊伯舍宪使汝谦同饮作
欧大任（明代）

燕都除夕一事无，何异咸阳客舍孤。咫尺步屧肯相过，幸有徐舍二大夫。

相知何用早，视我如故吾。他乡共几席，隔舍闻歌呼。

我喜扶携念羁旅，童子稍稍陈盘盂。宿春黄梁酿腊酒，旋撷白菜炊寒餔。

割鲜适有塞下兔，市鲊颇得江南鲈。坐深浮白纵谈笑，忘却久客思江湖。

徐以天官部郎贵，总藩三晋多计谟。舍也礼曹冠东省，传经百粤为名儒。

青春开府外台日，看尔材俊皆时须。清朝下位颜驷老，我独自负舍阳徒。

二大夫，今夕何夕留欢娱。功名努力在万里，他年傥忆沧洲鲈。
和仲弥性烟霏佳句兼简贰车 其一
张孝祥（宋代）

收敛经纶寄一麾，戏分风月与烟霏。醉馀綵笔三千首，老去苍官四十围。

露菊漙秋催落帽，蜡花摧夜照更衣。登临纵好难留滞，白发双亲待汝归。
大观秋分夕月四首 其三 酌献。
郊庙朝会歌辞（宋代）

名稽汉仪，歌参唐宗。往于卿少，乘秋气中。周天而行，如姊之崇。

可飞霞佩，下琉璃宫。
幼女
黄景仁（清代）

汝父年来实鲜欢，牵衣故作别离难。
此行不是长安客，莫向浮云直北看。
谈命
释道冲（宋代）

无位真人赤骨律，面门出入有谁知。
太虚元与渠同寿，庚申凭君子细推。
云溪叔父赐饮大梅花下以疏影横斜暗香浮动分韵得动字
张绍文（宋代）

清沟泂寒波，怪石乱扶拥。轻风捲浓云，天际孤月涌。

主人宴亲宾，会合意弥重。列炬照寒梅，繁星粲脩陇。

清香逼诗魂，吟兴欲飞动。酩酊归去来，严城角三弄。
登姑苏怀古
顾逢（宋代）

高台登眺处，凉思爽衰颜。
只此阑干外，不知多少山。
龙收残雨去，鹤带断云还。
一片兴亡恨，越来溪上閒。
胡姬词
杨巨源（唐代）

妍艳照江头，春风好客留。当垆知妾惯，送酒为郎羞。

香渡传蕉扇，妆成上竹楼。数钱怜皓腕，非是不能留。
粉蝶儿 见雨中桃花作
程颂万（清代）

晓起房栊，丝魂又随春去。茜窗边、蝶衣慵补。掩啼妆，回慢脸，芳心低诉。

觅香巢，只在画帘深处。舞红一架，狂心都变张绪。

蠹笺间、写他蛮素。甚残阳，犹恋着，最高花树。泣东风，蓦和鹃语。
閒居杂咏三十二首 其二 义
陈淳（宋代）

义人之正路，中实存羞恶。要常由而行，不可离跬步。
过玉山东三塘五首
杨万里（宋代）

远峰隔水醒人心，一半斜阳一半阴。
僊子更衣晚妆束，紫茸领子翠毛衿。
奉诚园（马司徒旧宅）
元稹（唐代）

萧相深诚奉至尊，旧居求作奉诚园。

秋来古巷无人扫，树满空墙闭戟门。
南柯子
周紫芝（宋代）

雾帐兰衾暖，薰炉宝篆浓。眼波犹带睡朦胧。卧听晓来双燕、语春风。

螺浅欢余黛，霞销枕处红。断云飞雨怕匆匆。欲去且留情绪、两冲冲。
夜观子虡所得淮上地图
陆游（宋代）

闭置空斋清夜徂，时闻水鸟暗相呼。
胡尘漫漫连淮颍，泪尽灯前看地图。
山水图为静轩作
陈琏（明代）

静明山高倚空碧，山下禅林更幽寂。常闻老衲去参禅，喜见高僧来驻锡。

岚气濛濛路莫分，上方楼阁远嚣尘。天花时落祇园石，曙色遥连钟阜云。

是中风致由来美，况复写归图画里。几回丈室谛观时，顿觉心源清似水。
水调歌头
曹勋（宋代）

江影浮空阔，江水拍天流。山藏地秘、伟观须是伟人收。闻道烟地雨暗，还留月底风边，墨客一凝眸。阑槛随指顾，江海远生秋。

绣帘卷，开绮宴，翠香浮。邹枚宾从俱咏，韵闲出嘉谋。点点群山吴楚，历历三州灯火，潮落没沙鸥。老子会心处，应已付南楼。
奉留赠集贤院崔、于二学士（国辅、休烈）
杜甫（唐代）

昭代将垂白，途穷乃叫阍。气冲星象表，词感帝王尊。

天老书题目，春官验讨论。倚风遗鶂路，随水到龙门。

竟与蛟螭杂，空闻燕雀喧。青冥犹契阔，陵厉不飞翻。

儒术诚难起，家声庶已存。故山多药物，胜概忆桃源。

欲整还乡旆，长怀禁掖垣。谬称三赋在，难述二公恩。
题村舍
杜牧（唐代）

三树稚桑春未到，扶床乳女午啼饥。

潜销暗铄归何处，万指侯家自不知。
和人
李洪（宋代）

池面粼粼已送凉，小窗危坐听风篁。
不应尚厌秋来热，已减炎天五刻长。
贾主簿家蜡梅
周紫芝（宋代）

腊月边城风雨沙，带香谁剪蜡梅花。寒灯枉作江南梦，春在墙东主簿家。
重游玉屏山三著　并引 其一
黄光宗（明代）

二十馀年又一过，岩花犹对旧山河。重来尚作萧条客，四十登临感慨多。
挽吉安别驾苏复初先生
陈鸿（明代）

名驹曾向碧鸡游，定省晨昏遂所求。持篆还期明孝志，衔纶捧檄慰亲愁。

月明天柱桃花艳，雨洒芝田□水流。最喜承家多令子，隆名显德已能酬。
与任梅村曹烟庐丰台看花
塞尔赫（清代）

烟庐居士间长昼，时泼岩泉扫花岫。家住西湖山水乡，笔端犹带西湖秀。

梅村老人江湖宾，双眸炯炯鬓如银。人世马牛浑不辨，惟与海鹤争精神。

芍药城南正放花，相期携手入晴霞。花前烂醉熏风日，眼底徐看卷浪沙。

烟庐年少梅村老，我亦繁霜侵鬓蚤。未识谁堪金带围，莺残花落忘昏晓。
河中之水歌
萧衍（南北朝）

河中之水向东流，洛阳女儿名莫愁。
莫愁十三能织绮，十四采桑南陌头。
十五嫁为卢家妇，十六生儿字阿侯。
卢家兰室桂为梁，中有郁金苏合香。
头上金钗十二行，足下丝履五文章。
珊瑚挂镜烂生光，平头奴子擎履箱。
人生富贵何所望，恨不嫁与东家王。
次韵林子衡恶梦之什
陈藻（宋代）

昔人赓诗不赓韵，韵恐不与事相关。
后人未得诗中趣，赓得韵相夸甚难。
相逢索我一梦吟，我欲可以呈孔颜。
若要夜间无恶梦，朝朝心镜好频看。
梅花集句 其一七○
李龏（金朝）

寒雪梅中尽，纱窗薄似烟。怨魂迷恐断，多是晚风前。
牛渚曲
王遂（宋代）

岷江赴东海，牛渚镇中流。
古来济渡处，落日迷沧洲。
江东名胜士，清谈付悠悠。
氛埃更五闰，毒烈遍九州。
六龙起当天，爝火不敢留。
长绳系佛塔，铁缆济王舟。
执玉朝群后，职方登九丘。
民生三代后，不数李与刘。
太平二百年，内宁忘外忧。
一马飞渡江，王气东南浮。
谁为逆胡计，敢作明神羞。
饮水昧佛狸，投鞭效坚头。
萧萧杨林渡，寒日风飕飀。
烟雨出蒙冲，霜雪挥戈矛。
夜半虏帐惊，明日无胡酋。
笑谈折樽俎，心胆落毡裘。
诸夷戒谋夏，三边罢防秋。
时从老枝问，吃吃谈不休。
创业道何盛，中兴德几侔。
禹绩渺千载，武功待人收。
天方厌此虏，吾忍忘其仇。
偷安固大患，幸胜非良筹。
外防固难驰，内政何当修。
两山点蛾眉，攒此千古愁。
小臣乏长策，何以裨前流。
请因受邑地，为赋艰难由。
和温伯道旧见寄
韦骧（宋代）

忆随星骑按胶东，屡说馀杭气象雄。今日共为乡里庆，看公双拥旆旌红。

回环山水仙壶外，高下楼台画幅中。剩把豪篇传美概，免教清话又成空。
溪山堂三首 其二
王阮（宋代）

出去真危道，归来适醉乡。田分禾穗合，江落木阴凉。

璇极随心阔，铜壶入梦长。一从轻卓鲁，方悟有羲黄。
无题
吕本中（宋代）

学诗渐老转销声，末路蒙山此日情。尚有文章能起疾，岂惟田日解蚩氓。

近郊粳稻成秋熟，绕郭溪山入晚晴。剩绕长廊和新句，不知庭下薄寒生。
酹江月（送路使君）
周紫芝（宋代）

楚山无尽，看西来新拥，石城双旆。立马花边金镫暖，遥想元戎小队。白雪歌成，莫愁去后，往事空千载。一时吟啸，风流不减前辈。

闻道梦泽南州，日高初睡足，雅宜高会。老去愁多谁念我，空对云山苍翠。南雁归时，白头应记得，尊前倾盖。送君南浦，无情空恨江水。
秋日怀松溪赵宰经父
章粲（宋代）

晴窗静翻书，凝尘掩行迹。花影昼帘閒，苔痕秋径寂。

凭高招远风，缘流弄寒碧。缄情寄天涯，杳杳江闽隔。
呈知府内翰即次原韵 其一
吕南公（宋代）

山人何事忽伸眉，新得陈王七步诗。题是船斋高咏后，开当寒谷带经时。

仁风坐使群心动，健笔潜将暖律移。砚席久荒青案乏，报酬非称更惭迟。
劭农三首 其二
吴潜（宋代）

因见他乡黍稷收，令人乡思转悠悠。新篘白酒鸡豚社，旋摘丝莼鲈雁洲。

好处光阴长是客，老来情绪更逢秋。尧夫六十三休致，前辈风流可继不。
鸣谦堂雅集听友人弹琴
黄宽（清代）

我心寄山水，何处忆高人。不觉虚堂上，玄音倍入神。

泽龙吟正歇，巢鹤倦方伸。物理通幽意，相期若比邻。
记辛酉端午旧事二首
刘克庄（宋代）

老子从来宠利轻，于棋待诏昧平生。
内中称赏秦郎帖，御笔批依不必更。
次芸居无题韵
胡仲弓（宋代）

身似浮云不定栖，倚栏觅句听鸦啼。
洛阳纸价新来贵，吟得诗成就壁题。
秋云
徐积（宋代）

淡似秋河水，浓于春坞烟。陇头寒塞雁，峡外晚江天。

忽断月华坠，乍明虹影连。西风休强管，飞势自翩翩。
中秋无月既望月甚佳二首 其一
杨万里（宋代）

中秋无月莫尤天，月入秋来夜夜妍。且道今宵明月色，何曾减却半分圜。
王孙游二首
曹勋（宋代）

夭桃与芳草，艳色明朝阳。
思君念华旦，贱妾惜容光。
寿襄阃
李曾伯（宋代）

江南三月春事浓，人间处处熙东风。
山阴亭下羽觞举，长安小边箫鼓从。
衣冠酣燕太平久，干戈浸钝铁钺朽。
神州风景虽慷慨，已付新亭一杯酒。
皇天佑宋当此时，乃眷畴作邦家基。
水晶宫里毓奇瑞，翼日生此神仙姿。
平时功业在学术，治道边防讲明出。
遂将姬旦勤劳心，一洗吴人侈奢羽。
襄阳自昔天下雄，形势今处常蛇中。
彤弓玈矢自临牧，轻裘缓带惟从容。
鸡鸣而起夜无寐，切切安危以身系。
四维盘石罔遗虑，千里毫釐尚深计。
一民未饱公足食，一兵尚寒公以衣。
苍颜皓鬓已若瘠，黄童白叟人其嬉。
瞻言二十三郡国，根本其蕃赖封植。
农知奠枕士超距，岂但边人戒生隙。
几番河檄动汉关，折冲随出精神间。
平淮既敌江汉盛，救邢況尽春秋难。
往时国未一兴役，动以千金大农给。
自公边用足幕府，不费中朝一毫力。
往时馈识高师，粟殆不及期年支。
自公留屯上方略，粒米狼戾如京坻。
规模宏大有如此，古犹其难况今撽。
朝廷宿望四海重，中外先生一人耳。
我闻文正腹有百万兵，西贼闻之心胆惊。
胸中武库今十倍，一尘宜弗轒輼侵。
忠定昔年镇全益，一信五年方做得。
况今终始一勤字，十年之间示尝息。
噫嘻楚人申讨无日休，越人生聚几岁周。
规摹止俟机会至，社稷固赖封疆谋。
史毋比公仅羊杜，雅毋咏公止申甫。
昌唐安得十元吉，平蔡惟须一裴度。
黄扉紫闼深帝思，衮衣赤舄行公归。
原公寿躬寿王国，牛马下走亦寿域之黔黎。
梁道人借示丹经数册阅未遍辄告行归其书赠之以诗二首 其一
王庭圭（宋代）

丹经汗损几车牛，奥意难从纸上搜。相见缠腰无十万，待看骑鹤上扬州。
和李处劢题萃清阁
江纬（宋代）

于嗟道力浅，日恐世缘熟。身虽走朝市，梦辄在岩麓。

归来濯尘走，筑室浅流瀑。檐宿谪仙云，径荒陶令菊。

吟哦格调古，卫养神气肃。遐观狭宇宙，幽讨遍山谷。

林泉无俗韵，松桧有清馥。悠然梦幻身，忍把利名束。

吾人蕴长才，未肯策高足。朅来金溪上，共奏紫芝曲。

永结忘形交，何须醉𨤍醁。
破衲
释善珍（宋代）

破衲褴襂两鬓霜，耳边谁管俗雌黄。
自骑驴炼推敲字，不与人知安乐方。
五柳传中寻靖节，孤桐声里见嵇康。
深山敢叹无知己，饥食松花死亦香。
烧香三绝句 其一
张纲（宋代）

卷去竹书闲棐几，卧看桐影转檐牙。试凭波律送清梦，未信华胥天一涯。
送赵宽之排岸之官章贡
杨万里（宋代）

监河曾赋鹿鸣篇，又奉潘舆上贡川。
五子循环迎一母，十分酌玉祠千年。
郁孤马祖饶行乐，柿粟来禽肥过拳。
兰膳余闲翻故纸，曲江早趁燕花边。
赠史开府
戴叔伦（唐代）

南天胡马独悲嘶，白首相逢话鼓鼙。野战频年沙朔外，

旌竿高鼓雪峰齐。扁舟远泛轻全楚，落日愁看旧紫泥。

早晚瑶阶归伏奏，独能画地取关西。
立冬闻雷
苏辙（宋代）

阳淫不收敛，半岁苦常燠。
禾黍饲蝗螟，粳稻委平陆。
民饥强扶耒，秋晚麦当宿。
闵然候一雨，霜落水泉缩。
荟蔚山朝隮，滂沱雨翻渎。
经旬势益暴，方冬岁愈蹙。
半夜发春雷，中天转车毂。
老夫睡不寐，稚子起惊哭。
平明视中庭，松菊半摧秃。
潜发枯草萌，乱起蛰虫伏。
薪槱不出市，晨炊午未熟。
首种不入土，春饷难满腹。
书生信古语，洪范有遗牍。
时无中垒君，此意谁当告。
有客自美洲归，作仗剑东归图，为题卷端 其一
丘逢甲（清代）

西半球归东半球，偃然有国卧亚洲。逢人莫说华盛顿，厉禁方悬民自由。
嘉禾百咏·云门家舍
张尧同（宋代）

满箧藏锋句，家传世几何。
远孙无悟解，却笑葛藤多。
立夏日，赋得未到晓钟犹是春，有感三首 其三
周馨桂（清代）

春风已去又薰风，时序频仍感寸衷。早岁情怀如远鹤，中年困顿作冥鸿。

乐饥泌水诚何憾，仰止高山亦足雄。最是文场堪太息，累人头白日匆匆。
灵溪
夏竦（宋代）

剡东溪溜合，一派贯天台。
白鸟蒙滩下，青山倚岸回。
波心晴景动，渡口晚烟开。
咫尺通沧海，千帆自去来。
又二首
刘克庄（宋代）

莱菔可虀秔可炊，绝胜远访碧溪祠。
渠能去伴舒为诰，时有来听鼎说诗。
江夏奇童今属子，金华仙伯更传谁。
锦囊倒赠贫家了，不管旁观笑橐垂。
雨中二绝句 其一
项安世（宋代）

急雨暗洲渚，颠风吹客船。不知何世画，水墨水江天。
议文章碑碣词赋
白居易（唐代）

问：国家化天下以文明，奖多士以文学，二百馀载，文章焕焉。然则述作之间，久而生弊，书事者罕闻于直笔，褒美者多睹其虚辞。今欲去伪抑淫，芟芜刬秽，黜华于枝叶，反实于根源，引而救之，其道安在？

臣谨案《易》曰：“观乎人文，以化成天下。”《记》曰：“文王以文理。”则文之用大矣哉！自三代以还，斯文不振，故天以将丧之弊，授我国家。国家以文德应天，以文教牧人，以文行选贤，以文学取士，二百馀年，焕乎文章，故士无贤不肖，率注意于文矣。然臣闻大成不能无小弊，大美不能无小疵，是以凡今秉笔之徒，率尔而言者有矣，斐然成章者有矣，故歌咏、诗赋、碑碣、赞诔之制，往往有虚美者矣，有愧辞者矣。若行于时，则诬善恶而惑当代，若传于后，则混真伪而疑将来。臣伏思之，大非先王文理化成之教也。且古之为文者，上以纫王教，系国风，下以存炯戒，通讽谕，故惩劝善恶之柄，执于文士褒贬之际焉，补察得失之端，操于诗人美刺之间焉。今褒贬之文无核实，则惩劝之道缺矣，美刺之诗不稽政，则补察之义废矣，虽雕章镂句，将焉用之？臣又闻稂莠秕稗生于谷，反害谷者也；淫辞丽藻生于文，反伤文者也。故农者耘稂莠，簸秕稗，所以养谷也；王者删淫辞，削丽藻，所以养文也。伏惟陛下诏主文之司，谕养文之旨，俾辞赋合炯戒讽谕者，虽质虽野，采而奖之，碑诔有虚美愧辞者，虽华虽丽，禁而绝之。若然，则为文者必当尚质抑淫，著诚去伪，小疵小弊，荡然无遗矣。则何虑乎皇家之文章，不与三代同风者欤？
霅溪夜宴诗（徐处士衍献境会夜宴诗，并简范相国）
水神（唐代）

珠光龙耀火燑燑，夜接朝云宴渚宫。凤管清吹凄极浦，

朱弦间奏冷秋空。论心幸遇同归友，揣分惭无辅佐功。

云雨各飞真境后，不堪波上起悲风。
陈氏夫人挽章
曹彦约（宋代）

受氏推玄女，来嫔得召南。
躬行其诫七，礼尽所从三。
孝养衣皆彩，权舆色已蓝。
霜风吟木末，哀怨不能堪。
小鱼咏寄泾州杨侍郎
卢纶（唐代）

莲花影里暂相离，才出浮萍值罟师。

上得龙门还失浪，九江何处是归期。
晓行唐兴寺道中寄刘美中
王庭圭（宋代）

雨洗穹色静，云开晓碧初。峰峦争峭拔，台殿已清虚。

村落孤烟起，人家半岭居。回看岩际寺，几欲倒骑驴。
和张大著颠字韵二首
魏了翁（宋代）

伥伥趋局晓衣颠，妙语飞来墨已鲜。
太一藜然分夜隙，蓬莱海阔接风船。
临邛词客虽末至，淮海签书非少年。
独抱区区无我察，联篇重拜玉人怜。
西郊纵步
朱熹（宋代）

西郊一游步，极目是秋山。积水群峰碧，清霜枫树丹。

故园心不展，投策讵能闲。且适平生意，无令双鬓斑。
浪淘沙
俞绣孙（清代）

记得昔同游。杨柳湾头。落花流水两悠悠。莫道春愁禁不起，还是春愁。

欸乃橹声柔。梦也难留。轻寒翠被冷香篝。睡起斜阳明雉堞，错认杭州。
故奚公学长挽诗
虞俦（宋代）

诗酒平生兴，人琴毕竟空。
儒冠成晚岁，尺牍到诸公。
忽叹群无鹤，谁留目送鸿。
竹林家世事，清节见君同。
次韵袁起岩喜雨
范成大（宋代）

使君精祷动仙灵，月御俄从毕噣经。
昨夜云头随皂盖，今朝雨脚挂青冥。
池光折岸浮州宅，湖面粘天涨洞庭。
剩采吴歈歌岁事，传归击壤调中听。
送王德和赴调改秩
韩元吉（宋代）

樽酒盘蔬语夜阑，三年犹得几追欢。
海棠半折春方好，杨柳都青社正寒。
筹画定应瞻武帐，文华端合待金銮。
割鸡底用磨天刃，迟日湖山满意看。
题张氏勤有堂
马廷鸾（宋代）

世间义理尽无涯，桃李春风总一家。
最恨一般浮浅学，卖花担上漫看花。
吴门听歌
许珌（清代）

如怜行路客，莫唱《竹枝词》。柳暗梁生冢，花深伍相祠。

迎春歌扇急，落月舞花迟。无那弹《天宝》，临风起暮思。
秋思
释斯植（宋代）

雨过山城日又西，西风一阵木犀开。
莫将心事凭秋雁，恐带边愁入梦来。
送单君范赴汪西皋馆
陈著（宋代）

閒。道脉不随多事去，
文风似放一分还。纷纷世变忘言外，
春在西皋花柳閒。
咏雪
舒坦（宋代）

茅君失却三神鹤，王母应添五色麟。
草木未春花事动，乾坤不夜月华新。
泛免口占
金履祥（宋代）

皇家科目喜宏开，试比抽拈不择才。
多少官人无着处，不知能得几人来。
游赵提干园
董嗣杲（宋代）

有亭可洗心，亟应招呼命。
蠹叶下井枯，空江鼓风劲。
幸藉贤主人，寻胜愁尽屏。
平生性不污，惟喜眼界净。
笑睨斑竹林，金商递声应。
古桂香何迟，黄花色最正。
何当过栗里，把酒酹陶令。
行矣又他适，孱质莫任病。
酒酣喜索句，鬓改羞对镜。
寒蛩咽青莎，难制客泪迸。
次韵酬盛秘丞黑桃二首 其二
刘攽（宋代）

春华各自媚，秋实顿能殊。悴貌从黎黑，丹心固硕肤。

榴花随使者，荔子赐匈奴。寄语玄都客，相疑失味腴。
王华姜哀词
陈恭尹（清代）

大风覆鸟巢，有雏东南飞。妾生始三朝，将军陷重围。

臣忠子孝死，父兄同日糜。城中数万人，斩掠无一遗。

男为刀下肉，女为爨下泥。阿母任夫人，毁貌为僮奚。

纳妾于中怀，祝天儿勿啼。诚祷理或应，凶祸中脱离。

奔走依诸姑，不幸先而摧。丈人为侯公，孤子未及期。

抱儿揖阿母，愿得相提携。阿母左乳儿，右手与妾乳。

中间缀两泪，不绝陨如雨。六岁教妾书，八岁教针缕。

十四女工成，馀巧及弦柱。生世本将家，上马殊跋扈。

秋千及围棋，事事过俦伍。阿母虽暂欢，亦约之规矩。

时时垂训言，言言称阿父。十七母捐背，妾念不欲生。

阿母与父兄，节烈当谁明。食则忘酸咸，衣则忘炎凉。

忍死待须臾，岂复有他望。侯公后夫人，有弟曰赵公。

结客满天下，好义为士雄。建牙古雁门，白马如游龙。

侯公家固原，音问时交通。闻有代州骑，欢跃趋堂中。

玉帛杂遝陈，箫鼓何逢逢。姊妹私相语，此事来何从。

侯公发书喜，顾妾言从容。阿舅为汝媒，嘉礼今来降。

云有屈氏郎，才妙时无双。闻命掩耳走，面颊为之红。

良吉既有期，妾岂得自专。兼云盛文藻，私心亦惬焉。

先君与母兄，庶几藉言传。固原至代州，长途弥三千。

后车载帐幕，导骑明旌旃。和铃鸣我侧，悲笳纷我前。

与君为兄弟，恩义相缠绵。方君读经史，为君缉韦编。

方君弄柔翰，为君拂华笺。君歌妾按节，君琴妾操缦。

君行妾接迹，君立妾比肩。当坐共茵缛，当酒共杯棬。

当镜共形影，当食共芳鲜。当烛共更漏，当月共棂轩。

于梦共所适，于心同所怜。君母在岭南，妾得不言旋。

北风缩马毛，驱之出雁门。产女未弥月，怀中尝苦寒。

忆我初生时，念母涕涟涟。北首出云州，东路从幽燕。

柁舟下直沽，天冻泽腹坚。水工日椎凿，冰利舟为穿。

挥鞭历齐鲁，南渡逾长川。时登秦淮上，怅望东南天。

烹我榆肉羹，开我蒲桃尊。为君慰劳倦，中夜鸣清弦。

东南诚水国，舟路多洄沿。举首辄触篷，引足即抵舷。

妾本鞍马人，动止颇非便。炎洲况蒸湿，恒虑不自全。

既至见君姑，霜鬓无一玄。子妇堂下拜，姑喜倍万千。

鸡鸣天欲晨，妾起拭衣巾。上堂问安否，下堂膳羞珍。

承志于未形，纤细敢不勤。小姑与叔姒，爱我逾所亲。

君家朋好多，一一皆令闻。切磋及文笔，相与期千春。

从容论前烈，及我先将军。每从壁后听，慰幸窃自安。

苟活二十年，微愿今获伸。昔我母夫人，同穴情所敦。

岂不以妾故，忍死为后殉。男生图嗣续，女生亦何云。

但令父母兄，大义炳无泯。妾敢恋今乐，而忘昔苦辛。

赋命固有涯，皇天良不仁。既孕不终育，凶疾婴其身。

上负七十姑，供养谁朝昏。下顾所怜女，肝心毒如焚。

鬼伯一相催，欲留终无因。愿君垂令名，妾下报二人。
山云
杨万里（宋代）

春从底处领云来，日日山头絮作堆。
恋著好峰那肯去，欲开犹绕两三回。
采莲子·船动湖光滟滟秋
皇甫松（唐代）

船动湖光滟滟秋，贪看年少信船流。
无端隔水抛莲子，遥被人知半日羞。
苻娄以诗贾祸因责余为戎首罚作诗解之
吴保初（清代）

我爱嘉兴沈部郎，弟兄云锦烂千章。未饶诸葛称龙虎，翻用孤雏嚇凤皇。

云梦芥胸亦何有，夜光按剑定无妨。明朝羯鼓相从醉，正有唐宫解秽方。
藻轩为锦衣千户吴孟章赋
程敏政（明代）

将军心地清如藻，小结幽居远六街。倚榻高寒疑近水，闭门空翠欲侵阶。

撷芳曾过黄泥坂，寄傲难同画舫斋。圣代只今需补衮，知君才副九重怀。
次韵智伯寄茶报酒三斗
谢安国（宋代）

欢伯风流可解忧，疑君此外更何求。
拣芽投我真抛却，不是诗人薛许州。
舞阳令祝乐天再任
李廌（宋代）

庚寅十月二十五，晓分黑帝临丹府。
怒来鞭掠玉麒麟，下降英丹佐明主。
庐江从此生奇贤，便是奇人祝乐天。
鼎沸弦歌一百里，双凫舞水又三年。
部民共献长生酒，鸾鹤庄椿只依旧。
我咏蟠桃别有春，何须更祝人间寿。
瑶台顶 其五 巫咸谷桥
王翰（唐代）

陵谷谁知几变迁，市桥犹号古商贤。红尘閒看送车马，绿水静闻流管弦。

万古山川能尚质，一时花柳自争妍。王家平乂君当勉，莫作临岐一怆然。
答惠海首座五首海乃圆照禅师小师 其三
饶节（宋代）

莫叹宗师久屈沉，赵州八十尚丛林。脚跟点地便无事，鼻孔撩天非有心。

落笔满堂嗟敏妙，谈玄终日见精深。丁宁佛法无多子，三角泥牛演梵音。
赐顾栋高 其一
弘历（清代）

老不中书尚著书，皤然鹤发被簪裾。澹辞待诏来金马，荣为通经到玉除。

讵曰宸严常穆若，欲咨民隐便伤如。题屏合仿王家例，一语还淳足起予。
剑歌行发桂林作
黄佐（明代）

对酒剑歌行路难，墨云当天凝作山。渴龙怒卷海涛立，空林飒飒如人入。

跳珠白雨腾玄间，回看平陆皆成滩。仆夫戒予行莫急，苍皇中道何嗟及。

停车拱极之飞楼，紫骝不嘶旌旆愁。踆乌扬光忽垂地，驿吏冲泥亦来至。

翼予乘霁上前途，斧薪作糜勤仆夫。逡巡饭罢出林薄，麦雉引雏鸣角角。
道堂
赵鼎（宋代）

疏松怪石水泠泠，白葛乌纱晚醉醒。想见眼前无俗物，一炉沉水写黄庭。
送子思兄参惠州军
王安石（宋代）

沄沄曲江水，天借九秋色。
楼台飞半空，秀气盘韶石。
载酒填里闾，吹花换朝夕。
笙箫震河汉，锦绣烂冠帻。
地灵瘴疠绝，人物倾南极。
先朝有名臣，卧理讼随息。
稍稍延诸生，谈笑与宾客。
子来适妙年，谒入交履舄。
寂寥九龄後，此独望一国。
虞翻礼丁览，韩愈俟赵德。
孤岸镇颓波，俗流未易识。
我方文葆中，旋逐旌旗迹。
去思今岂忘，耳目熟遗迹。
吏含殷勤言，俛仰问乖隔。
当时府中儿，侵寻鬓边白。
下帷虽著书，不捄寒饥迫。
谓宜门阑士，宦路久烜赫。
奈何犹差池，更捧丞掾檄。
骥摧千里蹄，鹏堕九霄翮。
人生无巧愚，天运有通塞。
试观驰骋人，意气宇宙窄。
荣华去路尘，谤辱与山积。
优游禄仕间，较计谁失得。
送君强成歌，陟岵翻感激。
郊庙歌辞。享太庙乐章。送神
佚名（唐代）

五声备奏，三献终祠。车移凤辇，旆转虹旗。

礼周笾豆，诚效虔祗。皇灵徙跸，簪绅拜辞。
初至洞庭，怀灞陵别业
刘长卿（唐代）

长安邈千里，日夕怀双阙。已是洞庭人，犹看灞陵月。

谁堪去乡意，亲戚想天末。昨夜梦中归，烟波觉来阔。

江皋见芳草，孤客心欲绝。岂讶青春来，但伤经时别。

长天不可望，鸟与浮云没。
宫词 其四
张公庠（宋代）

宿麦葳蕤绿未回，恶风惟解卷尘埃。平明瑞雪深三尺，万岁声中贺表来。
送颂臣之台湾 其四
丘逢甲（清代）

漫作居夷想，何妨海且浮。冠裳虾建国，金碧蜃嘘楼。

沦落怜交旧，迟回问钓游。都将留恋意，扶泪上归舟。
奉和添酒中六咏·酒枪
皮日休（唐代）

象鼎格仍高，其中不烹饪。唯将煮浊醪，用以资酣饮。
偏宜旋樵火，稍近余酲枕。若得伴琴书，吾将著闲品。
和杜学士江南初霁羁怀
李峤（唐代）

大江开宿雨，征棹下春流。雾卷晴山出，风恬晚浪收。

岸花明水树，川鸟乱沙洲。羁眺伤千里，劳歌动四愁。
句 其二
李元亮（宋代）

朝雨未休还暮雨，腊寒才过又春寒。
姑米洋候风
费锡章（清代）

万涛围一叶，四顾更无舟。不辨鱼龙气，真成日夜浮。

天圆低似盖，水活碧于油。欲问蓬莱路，神仙未可求。
何叔信生日
赵蕃（宋代）

既自科名就，方勤问学为。
一官宁恨晚，万里此其基。
晁魏通家旧，沅湘识面迟。
高怀每倾倒，胜日共追随。
要拟维熊什，惭无黄绢辞。
乃翁松柏茂，骥子渥洼姿。
先泊龟山夜闻后来者
刘攽（宋代）

秋雁去极浦，寒星落远山。太虚混茫外，群动有无间。

中夜数声橹，孤舟何处还。
雪狮儿
吴藻（清代）

皋亭山上，衔蝉巧样，装成如虎。小市连群，也费青钱无数。

跳梁不捕。便置向、书窗何补。翻一笑、博人旧事，笙娲盘古。

痴绝秦家娇女。问等身、金化几分尘土。函谷轻丸，改作北门长护。

春纤漫抚。怕粉汗、红糊香污。西湖路。黄胖泥孩同塑。
送复虞陈孝廉自蜀还省亲回戍
谢晋（明代）

十年边戍喜今还，暂解征袍复衣斑。供侍未终甘旨后，新愁又起别离间。

云连蜀道秋登栈，月满瞿塘夜度关。此去定知乡梦在，依依长绕海虞山。
题朱赏门
绍兴卜者（宋代）

涧水涓涓绕洞崖，洞边时有小桃开。
四边环合疑无路，为问东风何处来。
题翠峰寺西轩
黄公度（宋代）

寂寂春葩映短墙，半山松竹奏笙簧。
无情幽鸟背人去，不惯村童笑客狂。
入南康界阅图经感陶公李渤刘凝之事戏作
朱熹（宋代）

长官定笑归来晚，中允应嫌去却回。惟有山人莫相笑，也曾还俗做官来。
西平乐慢（中吕商过西湖先贤堂，伤今感昔，泫然出涕）
吴文英（宋代）

岸压邮亭，路欹华表，堤树旧色依依。红索新晴，翠阴寒食，天涯倦客重归。叹废绿平烟带苑，幽渚尘香荡晚，当时燕子，无言对立斜晖。追念吟风赏月，十载事，梦惹绿杨丝。

画船为市，夭妆艳水，日落云沈，人换春移。谁更与、苔根洗石，菊井招魂，漫省连车载酒，立马临花，犹认蔫红傍路枝。歌断宴阑，荣华露草，冷落山丘，到此徘徊，细雨西城，羊昙醉后花飞。
菩萨蛮 其二
欧阳炯（唐代）

红炉煖阁佳人睡，隔帘飞雪添寒气。小院奏笙歌，香风簇绮罗。

酒倾金盏满，兰烛重开宴。公子醉如泥，天街闻马嘶。
题吾子行遗墨后
周砥（元代）

立世守兹道，毅然生死间。奄去同其尽，荣辱岂相关。

若人固可同，吊溺吾所艰。萧瑟见遗墨，风雨惨容颜。

秦唐去我远，二李无时还。世传斯有在，邈哉不可攀。
次韵宝印叔题止庵三绝 其一
王十朋（宋代）

凿石依山作小庵，花香入座月侵檐。虽然眼界无多地，解使人天竞耸瞻。
颂古四十四首
释法泰（宋代）

重城晓入冒轻烟，闹市相逢岂偶然。
一句等闲相借问，平田忽尔浪滔天。
月上女，实堪怜，
云髻高梳何处去，借婆裙子拜婆年。
浣溪沙
曹冠（宋代）

雁字鳞差印碧空。淡云萦缕媚遥峰。悠扬舒卷逐西风。

烟锁绿杨深院静，花前寓意劝金钟。凤箫一曲月明中。
柳梢青·花朝春分
顾贞观（清代）

乍展芭蕉。欲眠杨柳，微谢樱桃。谁把春光，平分一半，最惜今朝。
花前倍觉无聊。任冷落、珠钿翠翘。趁取春光，还留一半，莫负今朝。
嵩山道中二首 其二
赵秉文（金朝）

屋头山色静无埃，竹里柴门水际开。惊怪篱中犬迎吠，有人知自碧峰来。
再次韵
陈造（宋代）

谷岩蛰石燕，帝阙锁丰隆。
入怀疑有无，惬此靡微风。
晴空寄望眼，已快鹤出笼。
向来阴雨余，缺然贤圣中。
庭竹忽乾鹊，云衢亦轻鸿。
新诗照老眼，姱嫮欺群红。
飞仙款幽寂，珩璜韵丁东。
稠叠挹胜概，孰谓吾天穷。
花神怜客心，密密灵犀通。
冗官况暇豫，令节聊从容。
少徐泛觞醉，或有解佩逢。
倾城试新妆，户户虚帘栊。
未用椽笔飞，坐诧十吏供。
乐事易陈迹，此叹今古同。
当时序兰亭，一一言由衷。
嘉会青帝惜，芳情吾辈钟。
繁香与丽人，相映媚以丰。
沥酒劝羲驭，西去忍匆匆。
迟暮冀如原，百违今一从。
澜翻笑谭口，几成呫嚅翁。
题新喻丞刘源墨菊
郑瑛（明代）

东篱吐佳菊，采采含幽馨。芳心竟云托，离披履前楹。

讵惟陶令贤，千载同幽襟。感兹时物迁，独见霜中荣。

故人安素子，为君写其英。醉墨尚淋漓，宛若寒露侵。

岂无春阳华，朝发夕已零。赠此竟何俟，亦以期令音。
过袁氏园林 其二
陈其扬（清代）

山隐江光白，庭昏镫影红。本凭诗过日，况得酒为功。

旧约客先到，兹游兴不穷。所嗟惟物役，来去尚匆匆。
游翠阴洞和朱屐常韵
林石（宋代）

松桂擢危岑，烟云书亦阴。
洞门虽不锁，谁测洞中深。
留赠黄明府
范梈（元代）

黄甫古傲吏，而多清白心。屈身试下位，载道发清音。

洗刷邑弊陋，宣畅民滞淫。荒村无吠犬，秀陇有鸣禽。

渊明不醉酒，子贱自弹琴。未必尽师古，何曾暂渝今？

裁诗俯碧涧，煮药玩虚岑。清眠消白昼，高视抵黄金。

我本江海人，常联桑梓阴。携持粤山酒，寤寐朔城砧。

鸿鹄岁月晚，鲲鲸烟浪深。还为异乡别，举手一沾襟。
寄李輈侍郎
贾岛（唐代）

终过盟津书，分明梦不虚。人从清渭别，地隔太行馀。

宾幕谁嫌静，公门但晏如。櫑鞞干霹雳，斜汉湿蟾蜍。

追琢垂今后，敦庞得古初。井台怜操筑，漳岸想丕疏。

亦翼铿珉珮，终当直石渠。此身多抱疾，幽里近营居。

忆漱苏门涧，经浮楚泽潴。松栽侵古影，荤断尚芹菹。

语嘿曾延接，心源离滓淤。谁言姓琴氏，独跨角生鱼。
闻鼓山绝顶可望海外诸国欲登不果
孙蕙（清代）

共说鼓山高出群，半天峦翠昼氤氲。岛藏诸国晴时见，风卷洪涛静夜闻。

未得肩舆随度鸟，何时蜡屐踏层云？晦翁亭子空相忆，绝顶松篁望不分。
满庭芳　 重九
刘基（明代）

雨歇凉生，天高气爽，又是一岁重阳。雁声来处，云白草茫茫？

黄菊知人无酒，也不惜、椷死幽芳。龙山上，西风暝霭，落日下牛羊。

登楼，何限兴，一齐分付，络纬寒螀。把古今闲事，莫更思量。

坐到银河案户，城角尽、月转空墙。凝眸久，惊乌蜚起，零露湿衣裳。
上帅漕闵雨十首
彭龟年（宋代）

羸然一老翁，一病一伤和。
寒暑不可测，奈此根本何。
访浮邱用赵太史韵 其二
陈堂（明代）

相逢休暇采芙蓉，因识仙人杖履踪。寂寞祇缘沧海变，蘼芜犹自白云封。

松声十里疑笙籁，月色千门起暮钟。一自飞凫天上去，空馀芳草绿茸茸。
丹阳月夜
王肇（清代）

辞家未云迈，愁思如春长。谁能见明月，而不念故乡？

舟子掩篷卧，露下凝清霜。出我瓮中酒，斟酌此清光。

忽闻高楼笛，一曲何悠扬！飞音过水来，缭绕清川旁。

仿佛《折柳曲》，使我中情伤。明发又移棹，回首天苍茫。
生朝
文天祥（宋代）

客中端二日，风雨送牢愁。
昨岁犹潘母，今年更楚囚。
田园荒吉水，妻子老幽州。
莫作长生祝，吾心在首丘。
定交诗二首效鲍明远体呈晁无咎
黄庭坚（宋代）

建鼓求亡子，原非入耳歌。
除去绿绮尘，水深山峨峨。
满堂悦秦声，君独用此何。
平分感秋节，空阔湛金波。
定夜百虫息，高论听悬河。
执揽北斗柄，斟酌四时和。
破屋仰见星，得子喜且多。
危柱无安弦，野水自盈科。
成道在礼乐，成山在丘阿。
收此桑榆景，相从寄琢磨。
开怀溟海阔，百怪出蛟鼍。
闭藏愿自爱，惊人取谴诃。
春暮思平泉杂咏二十首。望伊川（自此并淮南作）
李德裕（唐代）

远村寒食后，细雨度川来。芳草连谿合，梨花映墅开。

槿篱悬落照，松径长新苔。向夕亭皋望，游禽几处回。
寄庭佐弟与润之同作
彭汝砺（宋代）

狂风朝不定，急雨暮相连。丽泽已春意，浓寒犹腊天。

红炉双酒艇，清夜一诗篇。不见东江客，临风意惘然。
锦堂春 迎周明翁治中
吴存（元代）

万里槎浮碧汉，十年鹄立红云。龙墀乞得故乡身，风月许平分。

魏国归时已老，会稽仕日犹贫。世间无此锦堂春，富贵少年人。
柑橘
宋孝宗（宋代）

碧玉枝柯柑橘林，开花结子未成金。
何当烂熟经霜露，更约提壶一访寻。
陌上花·丙子上元前一日，同澄宇登黄鹤楼
陈家庆（清代）

滔滔万里，长江东去，几时流尽。风物依然，历遍兴亡谁信。

千年黄鹤今何在，笑指仙人难问。看岚光入画，数峰天外，淡凝妆鬓。

且凭栏、把酒临风寄慨，漫论古今豪俊。更上层楼，怅望昔时形胜。

盈城箫鼓春如海，佳节上元初近。祗承平旧事，鱼龙漫衍，又萦方寸。
解连环 送李武曾之囗阳，次电发韵
梁清标（清代）

帝城急雨。向秋风摵摵，客游西楚。嗟枚叔、雪苑蹉跎，著短后衣轻，奚囊携去。

小试经纶，伴熊轼、朱幡行部。吊濠梁战垒，是我当年，輶轩过处。

问君舌仍在否。羡翩翩书记，文中之处。犹忆乐府新篇，展丽句乌丝，泠然忘暑。

匹马红亭，正满目、汀芦飞絮。一任他、峥嵘骠骑，如何第五。
上行杯
孙光宪（五代）

草草离亭鞍马，从远道、此地分襟。燕宋秦吴千万里¤

无辞一醉。野棠开，江草湿，伫立，沾泣，征骑駸駸。

离棹逡巡欲动，临极浦、故人相送。去住心情知不共¤

金船满捧。绮罗愁，丝管咽，回别，帆影灭，江浪如雪。
宫词 其四十八
赵佶（宋代）

叠罗枝袅亚朝霞，并产深宫信可嘉。携向佑神珍馆里，辅臣方得看霜花。
挽江惟志学佛坐解 其一
蓝智（明代）

儒者推宗墨者师，何论削发与披缁。词场星斗声名远，心印虚空慧定随。

已见藜床安坐逝，长怀莲社失前期。生刍拟向门人哭，大笔谁书有道碑。
哭毛斧季
何焯（清代）

叹息老成俄向尽，相从较晚恨还深。钱冯旧学偏能说，苍雅遗文苦用心。

阁上掩书仇未毕，门前载酒好难寻。生存残简亡来借，自古同悲匪直今。
闻婆饼焦
陆游（宋代）

黄泥岭，松森森，幽鸟穿枝时一吟。
汝声一何悲，汝语恻我心。
连村麦熟饼饵香，我母九泉那得尝！
和坤一咸和四年砖歌
万光泰（清代）

春云作泥花作土，客子远家十日雨。刺船问友城东门，鱼市晓鯹河水浑。

主人居庐颜色悴，积潦盈阶苔满地。一砖得就墙阴看，上有咸和四年字。

质如石重棱矩方，盈尺不足盈咫强。薶沈既深于性静，薜暴不著其工良。

主人昨客临溪水，日有永安山在几。耕人堀地侵土龙，邻叟分诒共石髓。

我闻晋陶久不全，南宋仅剩保母砖。交螭方壶地下破，兴宁宝刻人间传。

是砖后出与为二，能记仓黄渡江事。四郊不垒苏冠军，百甓定运陶刺吏。

烧砖志年谋亦周，千龄卧听松梧秋。谁怜衣襦仍发冢，亦有牧竖来登丘。

余不亭高山鬼睇，薜荔女萝知几世。谁能更觅沈约坟，我欲再补石柱记。

主人枕届复食贫，吊鹤不至啼鸟驯。歌诗已废蓼莪句，砖土正待烧砖人。

嗟我将为粤行客，归期遥指江枫赤。且留铜雀香姜材，换取梅花蕉叶石。
广德中洛阳作
韦应物（唐代）

生长太平日，不知太平欢。今还洛阳中，感此方苦酸。

饮药本攻病，毒肠翻自残。王师涉河洛，玉石俱不完。

时节屡迁斥，山河长郁盘。萧条孤烟绝，日入空城寒。

蹇劣乏高步，缉遗守微官。西怀咸阳道，踯躅心不安。
木兰花令
仇远（元代）

一声啼鴂无芳草。南浦晴波云渺渺。蠹尘珠网满香车，三十六桥春悄悄。

垂杨柳舞吹笙道。红粉台空灰蝶小。惜花心性不禁愁，莫放堕香随去鸟。
九日奉呈元亮兄
李彭（宋代）

穷秋风落山，岁事几转轴。萧然四壁空，触眼困羁束。

我尘已生甑，兄亦未有屋。少也不如人，自视真陆陆。

北阮乌贺兰，绝影追风足。谁知荐圜丘，乃用茧栗犊。

弃置勿复陈，万事蕉梦鹿。渺渺天界高，宫黄著畦菊。

能来慰艰勤，浊醪巾可漉。虽无熊耳杯，要自尊中渌。

属厌谢珍羞，无祸可当福。回观夸夺儿，往往加烦促。
探梅四绝 其二
刘辰翁（宋代）

钧天远远月斜斜，归客迢遥未到家。一色白云天似雪，和衣和雪宿梅花。
周兴嗣
徐钧（宋代）

文成千字贯如珠，一夜劳心白尽须。
不省海咸河淡句，帖中已有汉章书。
述志
方凤（宋代）

只因生在胡元世，岂将褴褛换罗衣。
壮图落落还中止，高蹈悠悠且遁肥。
松竹森然真有味，衣冠整伤不须题。
优游但效商山客，云谷丛生薤露稀。
山居三首 其三
刘应时（宋代）

雨湿茅茨暗，日长天气温。心閒忘物累，足懒出柴门。

风静收云脚，山高露月痕。儿童展编简，灯火又黄昏。
柳枝词
李涉（唐代）

锦池江上柳垂桥，风引蝉声送寂寥。

不必如丝千万缕，只禁离恨两三条。
寄唐州杨八归厚
刘禹锡（唐代）

淮安古地拥州师，画角金饶旦夕吹。浅草遥迎鹔鹴马，

春风乱夕辟邪旗。谪仙年月今应满，戆谏声名众所知。

何况迁乔旧同伴，一双先入凤凰池。
河南王尹
白居易（唐代）

别来王阁老，三岁似须臾。鬓上斑多少，杯前兴有无。

官从分紧慢，情莫问荣枯。许入朱门否，篮舆一病夫。
松下迟杨君谦不至（二首）
朱存理（明代）

松下欹眠客不来，乘凉起坐一衔杯。
书声聒耳杂松籁，白昼满天风雨猜。
寄元叔 其一
李正民（宋代）

十年出处略相同，名在丹台第几重。欲富未能求五牸，为贫聊且受三钟。

寒灰复焰惭安国，穷鬼何知笑伯龙。泛宅浮家苕霅上，一觞一咏可从容。
柳梢青（建康作）
袁去华（宋代）

白鹭洲前，乌衣巷口，江上城郭。万古豪华，六朝兴废，潮生潮落。

万流一叶飘泊。叹问米、东游计错。老眼昏花，吴山何处，孤云天角。
台湾竹枝词 其十三
谢金銮（清代）

木棉宜种海边多，可奈纤纤素手何。姊妹频年刀剪样，教侬红肉映轻罗。
和王半山韵十八首 其十四 即事
林光（明代）

山静人希到，春深花自繁。鸠藤行处酒，烟火望中村。

偶尔逢耕叟，迟回话夕昏。不知天壤内，何处是桃园。
风光草际浮
陈璀（唐代）

春风泛摇草，旭日遍神州。已向花间积，还来叶上浮。

晓光缘圃丽，芳气满街流。澹荡依朱萼，飖飏带玉沟。

向空看转媚，临水见弥幽。况被崇兰色，王孙正可游。
重涉泸江二首 其一
刘诜（元代）

立沙稍稍行人聚，踏水悠悠去鸟双。回首十年来往路，祇添华发照寒江。
佛书引语
不详（唐代）

停囚长智。赤脚人趁兔，著靴人吃肉。
和午窗坐睡
李之世（明代）

家有癯仙椅，坐卧便首肘。海舶致之来，今复为吾有。

久失还故乡，坐忘不知久。偃息妥营魂，安閒舒足手。

侍僮疑入定，客到讶中酒。我生同草木，不材以为寿。

华巅难返童，神理当不朽。此中别有缘，睡觉两不受。

无想亦无因，非净亦非垢。纵然化蝶去，不梦漆园叟。
龙虎元旨歌 其七
青霞子（唐代）

此宝从来二八传，吉年吉月入炉安。千朝火候依时节，必定芽成汞已乾。
夏日官舍
文同（宋代）

省事公多暇，虚心景更长。
舍书无可乐，就枕不能忘。
短葛沾肌薄，寒泉沃肺凉。
何当逢清节，相与话义皇。
癸水亭次曾宏正韵
萧桂林（宋代）

□□□古碑，神奇永符谶。
履岩俯冯夷，坐石存精寝。
拂剑逼珠光，乘槎掉柯枋。
风清明月怀，云隐高山兴。
夷齐西山图
郑思肖（宋代）

扣马痴心谏不休，既拚一死百无忧。因何留得首阳在，只说商家不说周。
蜀葵
徐寅（唐代）

剑门南面树。
移向会仙亭。
锦水饶花艳。
岷山带叶青。
文君惭婉娩。
神女让娉婷。
烂熳红兼紫。
飘香入绣扃。
六么令·次韵和贺方回金陵怀古鄱阳席上作
李纲（宋代）

长江千里，烟淡水云阔。歌沉玉树，古寺空有疏钟发。六代兴亡如梦，苒苒惊时月。兵戈凌灭。豪华销尽，几见银蟾自圆缺。
潮落潮生波渺，江树森如发。谁念迁客归来，老大伤名节。纵使岁寒途远，此志应难夺。高楼谁设。倚阑凝望，独立渔翁满江雪。
和游归来园韵
廖行之（宋代）

簿书丛里厌纷埃，夙驾輶轩此地来。
好是板舆将母乐，不妨樽酒为花开。
难拚胜赏哦诗适，生怕严城打鼓催。
明日江头还眺望，松风阁上几徘徊。
代琵琶妇解嘲
陆宇燝（清代）

不见春风花，花落随地飞？
不见南山鸟，年年择新枝？
抱此区区意，红颜须及时。
“非不慕古人，礼法难疗饥。”
但博旦夕欢，宁顾谁为谁？
还取故夫意，宛转事新知。
新故转盼间，生死酒一卮。
可怜东邻妇，白首柏舟诗。
用厚后弟强甫韵
刘克庄（宋代）

岁晚归休老学庵，敢嗟白首滞周南。
在廷不欠秃翁一，开径宁周益友三。
地岂长房之可缩，天非邹衍所能谈。
桓郎狭小胶师说，未必雄书远过聃。
客愁
陆游（宋代）

骑马出门无所诣，端居正尔客愁侵。
苍颜白发入衰境，黄卷青愁空苦心。
天下极知须隽杰，书生何恨死山林。
消磨未尽胸中事，梁甫时时尚一吟。
水仙二首
项安世（宋代）

小窗寒夜见冰花，骨冷魂清梦不邪。
檐蔔花头萱草树，只应常在野人家。
山园四咏·风露亭
姜特立（宋代）

万物冒春晖，红紫竞芳节。
唯此玉井莲，迥与众品别。
雅受冷风吹，复爱露华洁。
亭亭立波上，晚意颇愁绝。
疑是姑射仙，半夜集瑶阙。
清虚不染尘，潇洒更宜月。
我惭穷陋质，对此冰与雪。
安得谪仙人，超遥俯清澈。
把酒一高吟，玉色相映发。
题余氏幽光亭二首 其二
汪藻（宋代）

自夺幽人去，江山胜气无。秖今埋宿草，谁复奠生刍。

满世儒冠宠，他年史笔诛。未应丘壑底，遗恨失金朱。
渔歌子 其三
王士禄（清代）

细雨浽溦湿绿蓑。白蘋香里断鸿过。持蟹饮，扣舷歌。

向夕渔灯炙紫螺。
将赴京答李纾赠别
独孤及（唐代）

胶漆常投分，荆蛮各倦游。帝乡今独往，沟水便分流。

甘作远行客，深惭不系舟。思君带将缓，岂直日三秋。
鸳鸯
佚名（先秦）

鸳鸯于飞，毕之罗之。君子万年，福禄宜之。
鸳鸯在梁，戢其左翼。君子万年，宜其遐福。
乘马在厩，摧之秣之。君子万年，福禄艾之。
乘马在厩，秣之摧之。君子万年，福禄绥之。
太常乐章三十首 其三十 皇帝御楼毕奏隆安之曲
杨亿（宋代）

肆类云毕，淳熙漙将。雷雨丽泽，云物效祥。礼容济济，天威煌煌。

大赉四海，富寿无彊。
漱枕居梅花分咏三首 其二 瓶梅
钱蘅生（清代）

折得梅花一两枝，胆瓶瘦影伴吟诗。书床琴案春风透，纸帐香温梦醒时。
丁卯初夏薄游梨里南去二里许日鸭阑泾东西两小村有天随桥架其上即鲁望斗鸭阑也感而有作
陆懋修（清代）

汾湖水接禊湖滨，复此烟波作隐沦。席帽仍为孤往客，莺花莫隐不归人。

管宁久坐常穿榻，郭泰微行自垫巾。便拟天随桥畔住，药阑长傍鸭阑新。
相逢何匆匆行一首
黄省曾（明代）

相逢何匆匆，相别何草草。鸳鸯何𡄸𡄸，分飞懊愁恼。

酌酒何别言，言别不能住。两情方绸缪，何当舍我去。

牵衣向君言，君心何太忍。晨鸡且勿鸣，斯须共裯枕。

北斗光阑干，车马已在门。送子一二步，庶展千万心。

玉泪不敢挥，含悽向郎语。中途慎加餐，慎勿洮神虑。

今日送君去，明日愿君来。愿来君不来，贱妾当何依。

维天不有雁，维川不有鱼。慰妾长相忆，望子尺素书。
句 其四
蔡肇（宋代）

城中十月雨濛濛，遥看句骊半山雪。
依韵和王微之学士
陆佃（宋代）

坐筹国事尚才堪，屈指同年祇二三。平昔醉乡营别业，如今仙籍换头衔。

光阴老去犹能惜，世事閒来不更谈。闻说进书归秘阁，绝胜流落在山岩。
题芜湖雄观亭
陈造（宋代）

大江来东南，旁受众壑输。
下驿峡下窄，积水陡下百尺馀。
势如千鼓駴万马，闛{外门内沓}啮蹙崩腾排轧争危涂。
蟂矶赖是作龃龉，不然颓沙裂岸复通舳舻。
霜晴似揭天两镜，瞥眼浪涛相吞屠。
不知河伯窟宅托何所，只应蛟鳄跋疐无宁居。
阴晴明晦何限景，付与沙鸥浦鹭纶竿夫。
令君作亭揽其要，豁然眼办了江湖。
我昔暂登览，诗瓢仍酒壶。
寒声隐隐撼窗户，绿雾喷噀擅晓晡。
吴樯楚柁乱秋叶，蜚山涌雪略座隅。
淮山千髻更在洪涛外，昏烟淡日时有无。
昆阳胜负等蛮触，魏中之梁直锱铢。
人生红尘中，局缩辕下驹。
安得李成王宰不死俱在眼，水墨挥洒丹青摹。
江山千里入卷轴，从此不数玄圃昆仑图。
读汉老弟中秋前一夕之诗似太凄切辄次韵勉释
虞俦（宋代）

秋与诗人着意清，不平宁作候虫鸣。
间愁有底能千斛，久雨终当快一晴。
富贵时来何足道，英雄天亦不徒生。
来宵径就姮娥约，丹桂当年种已成。
迷仙引 访迷楼故址
董元恺（清代）

棠梨香冷，御苑云深，迷楼何处。堤畔销魂，只送行人来去。

摇荡春光如许。似把兴亡诉。看廿四桥头，三千殿脚，一天丝雨。

往事浑无据。莫问离宫路。蔓草寒烟，已耕断隋皇古墓。

纵昔日、明珰翠羽。被东风添上，数抔黄土。
十二月二十六日北墙扪虱
周紫芝（宋代）

今晨颇无事，步游古墙根。眷兹万家邑，稍苦三户村。

于时积雪散，复值朝阳温。解衣聊自得，班荆与谁言。

款欠良已久，吾虱庶可扪。平生谢澡刷，懒惰从朝昏。

坐令边缝间，朝生暮仍孙。回臭比蹠香，位卑道仍尊。

与世倘无求，中有至乐存。勿语儿女曹，此意难具论。
聊行
王安石（宋代）

聊行弄芳草，独坐隐团蒲。
问客茅檐日，君家有此无。
送程德琳郎中学士（得远山）
徐锴（唐代）

瓜步妖氛灭，昆冈草树青。终朝空望极，今日送君行。

报政秋云静，微吟晓月生。楼中长可见，特用灭离情。
赠陈逸人
朱庆馀（唐代）

乐道辞荣禄，安居桂水东。得闲多事外，知足少年中。

药圃无凡草，松庭有素风。朝昏吟步处，琴酒与谁同。
水斋
刘敞（宋代）

野塘春水平，间客自扬舲。鸥鹭时相近，波涛亦俯听。

榜歌渔父曲，醉读屈平经。便欲从兹去，秋河泛客星。
上高息轩起亭二绝
苏辙（宋代）

山下清溪溪上市，溪光山色映人烟。
幽亭正在人声里，长与溪山共寂然。
溪父起收罾下鲤，山翁起卖焙中茶。
长官亦与人俱起，笑拥黄?放早衙。
梅花集句 其一
李龏（金朝）

蟾精雪魄孕灵荄，逐朵檀心巧胜裁。要比春工高一著，凌寒先伴六花开。
西江月（十之八）
夏元鼎（宋代）

达磨西来说道，十年面壁安丹。争知水火不交煎。因果谩成罗争。

仰箭射空力尽，依然坠地何言。虚空拶破强参禅。肯把金丹烧炼。
满江红 万脩承五十用吕居仁韵
陈维崧（清代）

北郭先生，门恰对、峰回涧曲。且小隐、渔庄蟹舍，长廊矮屋。

雨过拍茶香作雪，日高煨芋酥于玉。向红尘、不到处逍遥，襟衫绿。

林滟滟，烘枫菊。涛瑟瑟，锵梧竹。问貂蝉蓑笠，谁荣谁辱。

豆架瓜棚三径在，黄鸡白酒千场足。便水田、今岁不曾收，来年熟。
次韵德符曾家池上四诗 其四
邹浩（宋代）

真乐油油波底鳞，相从款款波上萍。雁奴燕子社前后，玉树鲜风吹晚庭。
九月二十五日鸡鸣前起待旦
陆游（宋代）

堪笑枯肠渐畏茶，夜阑坐起听城笳。
炉温自拨深培火，灯暗犹城半结花。
断梦不妨寻枕上，孤愁还似客天涯。
扫尘拾得残诗稿，满纸风鸦字半斜。
酹江月（南康军和苏韵）
文天祥（宋代）

庐山依旧，凄凉处、无限江南风物。空翠睛岚浮汗漫，还障天东半壁。雁过孤峰，猿归危嶂，风急波翻雪。乾坤未老，地灵尚有人杰。

堪嗟漂泊孤舟，河倾斗落，客梦催明发。南浦闲云过草树，回首旌旗明灭。三十年来，十年一过，空有星星发。夜深悉听，胡笳吹彻寒月。
缺调名
龚大明（宋代）

山居好。山居好。劚月锄云种瑶草。冷冷碧涧响寒泉，簌簌落花风自扫。
夜坐
陆游（宋代）

大风横吹斗柄折，迅雷下击山壁裂。
放翁闭户寂不闻，楞严卷尽灯花结。
舟泊浯溪观颜鲁公所书中兴颂碑刻歌
朱霈（清代）

营州健儿胡旋舞，三郎西走铃淋雨。大唐玉玺日角归，白衣黄衣拥灵武。

承平无事李郭闲，内家张后外李父。道州刺史据国忧，瀼西贼退示官府。

有时奋笔颂中兴，浯溪中开石壁竖。歌功象德臣能为，那惭粹美誉皇甫。

峿台二铭莽荆榛，瞿令玉箸文无睹。平原太守颜清臣，下笔著石如没羽。

悬崖突出作覆檐，穹碑千载无泐腐。沧江阴雨愁蛟螭，古洞荒月走猰貐。

真成细肌入鹰骨，岂但猛力强牛弩。想起挺笔神肃恭，冕冠凝立纷紃组。

我皇神武玉检封，微臣奏技忝台辅。二十四郡鉴臣忠，江淮瞧阳同砥柱。

宁知白首历三朝，令公老去邺侯拒。宫人菩萨装道场，武士金刚作神主。

冀魏齐赵迭僣越，翻使忠良死伪楚。我来访古忽涕零，摩挲石壁首重俯。

精光直贯牛斗寒，碧血难蚀土花聚。当时谁见端书人，野花啼鸟空沙浦。

西江涪翁鬓如丝，断崖僵立指画肚。大书深刻落珠玑，已并颜拓供人取。

犹云老矣不能为，可惜少游归黄土。名士尚忧文不传，而况我辈争腐鼠。

春蛇秋蚓工未能，祈蚕老死等沙户。呜呼人生不作颜平原，气扫欃枪蔑貔虎。

犹当出作元次山，万口颠连待字抚。浪游狂咏等涂鸦，文士追随宁足数。

相如不贵复不文，封禅遗篇合一炬。回舟坚卧月光沈，夜半寒猿叫枯树。
眼儿媚
李素（冰心）（清代）

无端风雨到高楼。春思总悠悠。芙蓉帐外，水晶帘捲，恰好梳头。

落花可惜谁人惜，空自付东流。伤心何限，红衫揾泪，绿酒浇愁。
夜读兵书
陆游（宋代）

八月风雨夕，千载孙吴书。
老病虽惫甚，壮气颇有余。
长缨果可请，上马不踌躇，岂惟鏖臮兰，直欲封狼居。
万乘久巡狩，两京尽丘墟；此责在臣子，忧愧何时摅？南郑筑坛场，隆中顾草庐；邂逅未可知，旄头方扫除。
真珠帘 帘影
周祖同（清代）

斜阳挂在闲庭院，下湘帘、写入花枝零乱。悄拂茜罗裙，映碧波都满。

月里纤纤亲手揭，便一线纹销茵毯。重掩，纵春人不隔，也愁凄黯。

刚把犀钩半上，只依他、绣榻铺成清簟。额上片云来，蓦丝丝都暗。

才报内层红烛过，又几桁玉阶还见。齐卷，怕房栊朱翠，画成消减。
赠武定州司马冯见龙公时督饷至京 其一
韩上桂（明代）

羡尔名家子，晴霄吐凤毛。风流郎署旧，勋业度支劳。

僚散同莲幕，官清似马曹。海沂功足诵，不负吕虔刀。
敦煌八景咏 其七 绣壤春耕
苏履吉（清代）

周围绣壤簇如茵，翠色平铺处处新。南陌风和睛欲遍，西畴日暖绿初匀。

老农挟杖依田畔，稚子携锄立水滨。但愿长官勤抚字，丰年屡抿乐吾民。
霜寒辘轳体二首
杨万里（宋代）

滴地酒成冻，喧天鸦诉寒。
窗风经怒响，帘日漏温痕。
偶尔寻梅去，其如驻屐难。
沙鸥脚不袜，故故踏水翻。
戏孙仲益暮春自尚书郎予告迎妇浙东留毗陵久之
汪藻（宋代）

尊酒相逢禊饮初，花飞柳暗忽春馀。不嗔太史牛马走，许醉郎官樱笋厨。

幸有雪儿歌妙句，何妨云液载行车。只愁人误刀头约，新月娟娟已镜如。
朱氏天和堂
赵挺之（宋代）

华亭山水佳，秀色宛如画。
前贤有隐迹，卜筑俟来者。
高人养天和。放浪寄林野。
安知岁月徂，但喜名利舍。
传家得之子，流辈推博雅。
春风振客衣，逸棹东南下。
赋诗台阁彦，落落珠玑泻。
持觞拜亲膝，喜色动乡社。
都城十二衢，尘土翳车马。
一梦逐君行，兹怀已潇洒。
刘骍子初冠勉以诗
陈藻（宋代）

汝爷十五初裹头，桂堂读书从我游。汝今裹头恰十五，两载东我就规矩。

我身只是前时命，汝家岁久无衰盛。族人快活羡汝爷，汝又胜爷好情性。

莹彻温柔好性情，更须奋笔趋前程。苦思入神方得句，才如诸舅岂无甥。
夜出偏门还三山
陆游（宋代）

月行南斗边，人归西郊路。
水风吹葛衣，草露湿芒履。
渔歌起远汀，鬼火出破墓，凄清醒醉魂，荒怪入诗句。
到家夜已半，伫立叩蓬户。
樨子犹读书，一笑慰迟暮。
建宁解妲寄雪峰因人梦
李昴英（宋代）

行脚今朝又起单，欣然归去得安闲。
从前大梦难忘处，上白云山望雪山。
日月吟
邵雍（宋代）

月明星自稀，日出月亦微。
既有少正卯，岂无孔仲尼。
送羊振文先辈往桂阳归觐
司马都（唐代）

此去欢荣冠士林，离筵休恨酒杯深。云梯万仞初高步，

月桂馀香尚满襟。鸣棹晓冲苍霭发，落帆寒动白华吟。

君家祖德惟清苦，却笑当时问绢心。
示二子 其二
胡宏（宋代）

体道识泰否，涉世随悲欢。迹滞红尘中，情寄青云端。

早年勤学道，晚节懒为官。心活乾坤似，机员身自安。
句 其二
范纯仁（宋代）

君行方在急流间。
江南乐四首
陈邦瞻（明代）

清明乍出游，风日不曾恶。
何似桃花飞，道是羞侬落。
酬杭州知府蒋密学以移漕见赠之什
胡宿（宋代）

雕章传赠至苏台，盥手焚香日几回。玉札已叨三锡命，瑶华兼几二南才。

清明花卉迎前发，紫翠湖山满望来。曾是绛纱为弟子，故时经帙许重陪。
葵轩
刘跂（宋代）

朝暾媚花木，户牖延荣光。新沐晞我发，悠然成坐忘。
宿法藏禅院二首 其二
刘弇（宋代）

白汗泣珠霍如洗，桔槔声噤松风死。班如匹马客戾止，化人之宫矗天起。

错寞形骸宽一寄，天涯特地悲身世。

龃龉由来真博齿，白头区区忘男子。跋狼之胡𤴡狼尾，世路伤哉涩如砥。
颂古八首
释深（宋代）

行喝也打，礼拜也打。
临济大师，可知礼也。
十一月二十六夜梦与范石湖各赋梅花六言觉仅
孙应时（宋代）

江路月斜霜重，野桥风峭波寒。
知负天公何事，十他冷淡相看。
南乡子·泪咽却无声
纳兰性德（清代）

泪咽却无声，只向从前悔薄情。凭仗丹青重省识，盈盈，一片伤心画不成。
别语忒分明，午夜鹣鹣梦早醒。卿自早醒侬自梦，更更，泣尽风檐夜雨铃。
偶山
李义壮（明代）

沔南太守愚公癖，移得君山自洞庭。万顷波涛双砥柱，千年寰洞一虚亭。

江深日永鱼龙出，野旷春长草木青。欲借一区酬素志，不知谁受太玄经。
第五十九风穴皮裘颂
释义青（宋代）

亲切曾伸问老翁，东山歌唱北山吟。

弄潮须是江吴客，别语还他汉地人。
题方方壶武夷山水图
陈琏（明代）

金门羽客方方壶，作画不减高尚书。锦囊玉轴幸披睹，乃是武夷山水图。

武夷只在建溪上，翠岫璚峰郁相向。半空楼阁架层崖，一叶渔舟弄新涨。

闻有仙人驻紫烟，自呼白鹿种芝田。九曲棹歌谁复听，幔亭风景世犹传。

我亦平生亲画史，落笔时时追董米。方壶况复夙所慕，偶睹斯图心独喜。

看罢令人逸兴新，清泉白石许谁邻。世上神仙何处问，人间却忆杜徵君。
用韵题松云八景图 其五 必上人所居竹
廖大圭（元代）

白日炎氛远，清阴敷广庭。岁寒抱高节，霜雪独青青。
僧问四宾主因而有颂颂之 其四
释重显（宋代）

宾中之主，玄沙猛虎。半合半开，唯自相许。
光华寺
秦观（宋代）

霞通海天曙，月来东山白。
共是凭栏人，谁足当秋色。
步虚词 其八
赵佶（宋代）

宛宛神洲地，巍巍众妙坛。鹤袍来羽客，凫舄下仙官。

玉斝斟玄醴，琅函启大丹。至诚何以祝，四海永澄澜。
奉和御製滋福殿清醮圣祖天尊大帝尊像瑞应
夏竦（宋代）

宸闱启瑞场，祇畏感穹苍。
紫幄威神格，清宵景曜彰。
霓旌承宇列，仙骥度云翔。
肸蠁停滞不前霞辔，歆馨挹凤觞。
萝图千叶固，山寿万龄昌。
玉籥流宸唱，函蒙播美祥。
会稽偶作二首
李洪（宋代）

去年行遍浙东山，越绝重来岂偶然。
秦望云深萦客恨，镜湖月白结诗缘。
鹧鸪处处啼篁竹，舴艋家家泛钓船。
行役自应多感慨，故山如许好风烟。